APSTIPRINĀTS

Ar PIP Nr. IVPP-EM-Inovācija-2024/1-0002

Ilgtermiņa valsts pētījumu programmas

“Biomedicīnas un fotonikas pētniecības platforma inovatīvu produktu radīšanai” (BioPhoT) Platformas projektu vadības grupas 2025. gada 2. oktobra protokolu Nr. 5

# **Platformas “Biomedicīnas un fotonikas pētniecības platforma inovatīvu produktu radīšanai (BioPhoT)” pētniecības un inovāciju projektu konkursa nolikums**

# **I Jēdzienu skaidrojums**

1. BioPhoT – platforma “Biomedicīnas un fotonikas pētniecības platforma inovatīvu produktu radīšanai”, kuras mērķis, atbilstoši 2024. gada 18. jūnija Ministru kabineta rīkojumā Nr. 474 “Par ilgtermiņa valsts pētījumu programmu "Inovāciju fonds – ilgtermiņa pētījumu programma"” noteiktajam, ir attīstīt pētniecības un inovāciju projektus (PIP) biomedicīnas, medicīnas tehnoloģiju, farmācijas, fotonikas, viedo materiālu, elektronikas, elektrotehnikas, tehnoloģiju un inženiersistēmu nozarēm, veicinot jaunu tehnoloģiju komercializāciju un ieviešanu tirgū.
2. Platformas vadības grupa – BioPhoT platformas ietvaros izveidotā platformas vadības grupa, kura organizē platformas stratēģisko vadību ievērojot interešu konflikta novēršanas, caurspīdīguma un vienlīdzības principu;
3. Platformas projektu vadības grupa - BioPhoT platformas ietvaros izveidotā platformas projektu vadības grupa, kura veic platformas projektu pieteikumu atlasi un iekšējo vērtēšanu saskaņā ar platformas vadošā partnera un platformas sadarbības partneru kopīgi izstrādāto iekšējo kārtību, ievērojot interešu konflikta novēršanas, caurspīdīguma un vienlīdzības principu. Platformas projektu vadības grupas locekļi tiek atlasīti atklātā konkursā;
4. BioPhoT platformas birojs – izpildinstitūcija, kuras sastāvā ietilpst Platformas vadības grupas deleģēti platformas vadošā un sadarbības partneru darbinieki, kas nodrošina platformas ikdienas darba organizāciju, veic konkursa organizatorisko un administratīvo pārvaldību, koordinē PIP konkursu, ekspertu darbu un projektu uzraudzību;
5. Komunikācijas grupa – BioPhoT platformas biroja sastāvā ietilpstoša grupa, kura īsteno komunikācijas un sabiedrības informēšanas aktivitātes par BioPhoT platformas un PIP īstenošanu;
6. Industrijas eksperti – atklātā konkursā atlasīti profesionāļi ar pieredzi BioPhoT platformas definētajās darbības nozarēs, kas izvērtē PIP idejas pirmajā konkursa kārtā pēc to inovācijas potenciāla. Eksperti ir neatkarīgi un nav Platformas vadības grupas un Platformas projektu vadības grupas sastāvā;
7. Mentors – platformas nodrošināts konsultants, kurš sniedz atbalstu PIP komandai, palīdzot sagatavoties atlases procesam - prezentēšanai BioPhoT industrijas ekspertu panelim, kā arī konsultē un uzrauga PIP progresu pēc finansējuma piešķiršanas visā projekta ieviešanas periodā;
8. PIP – pētniecības un inovāciju projekts, kas atbilst viedās specializācijas stratēģijas jomai "Biomedicīna, medicīnas tehnoloģijas un farmācija" un/vai "Fotonika un viedie materiāli, tehnoloģijas un inženiersistēmas", pieteikts un/vai apstiprināts un tiek īstenots BioPhoT platformas ietvaros;
9. MK noteikumi - 2018. gada 4. septembra Ministru kabineta noteikumi Nr. 560 “Valsts pētījumu programmu projektu īstenošanas kārtība”;
10. MK rīkojums - 2024. gada 18. jūnija Ministru kabineta rīkojums Nr. 474 “Par ilgtermiņa valsts pētījumu programmu "Inovāciju fonds – ilgtermiņa pētījumu programma"”;
11. Vadošais partneris – Latvijas Organiskās sintēzes institūts;
12. Sadarbības partneri - Latvijas Universitātes Cietvielu fizikas institūts, Latvijas Biomedicīnas pētījumu un studiju centrs, Rīgas Stradiņa universitāte, Rīgas Tehniskā universitāte, Latvijas Universitāte, Pārtikas drošības, dzīvnieku veselības un vides zinātniskais institūts "BIOR", Latvijas Valsts koksnes ķīmijas institūts, Elektronikas un datorzinātņu institūts, Latvijas Biozinātņu un tehnoloģiju universitāte un Daugavpils Universitāte.

# II Vispārīgie jautājumi

1. Pētniecības un inovāciju projektu konkursa nolikums (turpmāk – **Nolikums**) nosaka kārtību, kādā BioPhoT, pamatojoties uz MK noteikumiem, organizē un īsteno pētniecības un inovāciju projektu konkursu (turpmāk – Konkurss) un administrē PIP finansēšanai piešķirtos publiskos līdzekļus.
2. Nolikums izstrādāts, atbilstoši MK rīkojuma 6., 7. un 8. punktā norādītajiem uzdevumiem un šādiem BioPhoT projektā Nr. IVPP-EM-Inovācija-2024/1-0002 definētajiem sasniedzamajiem rezultātiem – (turpmāk – BioPhoT uzdevums):
   1. viens (1) ziņojums par rīcībpolitikas ieteikumiem un rīcībpolitiku ietekmi;
   2. pieci (5) iesniegti projekta pieteikumi starptautiskā vai nacionālā pētniecības un attīstības projektu konkursā;
   3. divi (2) sekmīgi nokārtoti maģistra valsts (gala) pārbaudījumi;
   4. sešdesmit pieci (65) finansēti projekti, no tiem PIP rezultātu TRL līmenis paaugstināts par 1 (vienu) vienību – četrdesmit projekti (t.sk. terapeitiskās un diagnostikas metodes, prototipi).
3. PIP vērtēšana tiek organizēta divās kārtās:
   1. pirmā kārta ir PIP pieteikumu administratīvā vērtēšana un PIP ideju atlase un komerciālā potenciāla vērtēšana (turpmāk - pirmā kārta);
   2. otrā kārta ir PIP pilnās versijas vērtēšana - zinātniskās, ietekmes un projekta realizācijas kvalitātes vērtēšana (turpmāk- otrā kārta);
   3. Pretendenti iesniedz vienu pieteikumu abām konkursa vērtēšanas kārtām.
4. Konkursu izsludina Vadošais partneris divu dienu laikā pēc tam, kad Platformas projektu vadības grupa ir apstiprinājusi šo Nolikumu, publicējot šādu informāciju BioPhoT mājas lapā, Vadošā partnera un Sadarbības partneru oficiālajās tīmekļvietnēs un oficiālajā izdevumā "Latvijas Vēstnesis":
   1. konkursa nosaukumu;
   2. konkursam pieejamo finansējumu;
   3. konkursa kārtas pieteikumu iesniegšanas termiņu;
   4. tīmekļvietni, kurā  ievietota nepieciešamā informācija PIP pieteikumu iesniegšanai.
5. Konkursam pieejamais kopējais valsts budžeta finansējums ir indikatīvi 4 826 110,00 *euro* (četri miljoni astoņi simti divdesmit seši tūkstoši viens simts desmit *euro*, 00 centi), ko izlieto PIP finansēšanai.
6. Vadošais partneris un Sadarbības partneri administrē PIP īstenošanu. Platformas projektu vadības grupa uzrauga PIP gaitu un tā mērķa un sasniedzamo rādītāju progresu, lai nodrošinātu, ka tiek izpildīti noteiktie PIP starpposmu rezultātu rādītāji un tiek sasniegti noteiktie PIP darbības rezultāti.
7. PIP īstenošanas termiņš ir līdz 8 (astoņiem) mēnešiem, sākot no vienošanās pie Sadarbības līguma (turpmāk – PIP vienošanās) spēkā stāšanās dienas. PIP vienošanās ietvaros PIP īstenošanas termiņu var pagarināt par 3 (trim) mēnešiem bez papildu finansējuma piešķiršanas, bet ne ilgāk kā līdz 2026. gada 30. novembrim. Lēmumu par PIP īstenošanas termiņa pagarinājumu pieņem Platformas projektu vadības grupa, pamatojoties uz iesniegto pieprasījumu no PIP iesniedzēja, ievērojot Nolikuma un PIP vienošanās nosacījumus.
8. Viena PIP maksimālais finansējuma apjoms PIP īstenošanas laikā līdz 8 (astoņiem) mēnešiem nepārsniedz 190 000,00 *euro* (viens simts deviņdesmit tūkstoši *euro*, 00 centi).

# III PIP pieteikuma iesniedzēja un sadarbības partnera dalības nosacījumi projektā

1. PIP iesniedzējs ir pētniecības organizācija saskaņā ar MK noteikumu 2.12. un 9.1. apakšpunktu (turpmāk - PIP iesniedzējs).
2. PIP sadarbības partneris, atbilstoši MK noteikumu 2.18. un 2.12. apakšpunktam, ir pētniecības organizācija, ko PIP iesniedzējs piesaista, ievērojot MK noteikumu 9.3. apakšpunktu.
3. PIP vadītājs, atbilstoši MK noteikumu 2.126. punktā noteiktajam, ir persona, kura vada PIP un nodrošina tā īstenošanu, plāno un pārrauga PIP uzdevumu izpildi, ir atbildīga par PIP iesaistīto personu darbību atbilstoši PIP noteiktajiem uzdevumiem un pētniecības ētikas ievērošanu, kā arī par PIP izpildei nepieciešamās dokumentācijas sagatavošanu un iesniegšanu saskaņā ar Nolikumu.
4. Zinātniskā grupa tiek veidota atbilstoši MK noteikumu 2.12.3,2.12.4,2.12.5 un2.12.6 apakšpunkta nosacījumiem.
5. Konkursa ietvaros PIP vadītājs un galvenie izpildītāji drīkst iesniegt vairākus PIP pieteikumus. Ja PIP vadītājs Konkursā iesniedz vairākus PIP pieteikumus, tad apstiprinātajos PIP vadītāja darba apjoms kopā nedrīkst pārsniegt vienu pilnu slodzi (1 PLE).
6. BioPhoT platformas projektu vadības grupa var pārtraukt PIP iesnieguma īstenošanu šādos gadījumos:
   1. ja PIP tiks nodarbināti (nodibinātas darba tiesiskās attiecības) vai ir plānota sadarbība ar Krievijas Federācijas un Baltkrievijas Republikas pilsoņiem, kā arī mācību un zinātniskajām iestādēm;
   2. ja PIP tiks nodarbināti vai ir plānota sadarbība ar Starptautisko un Latvijas Republikas nacionālo sankciju sarakstos iekļautiem subjektiem vai to darbiniekiem (SIA Lursoft IT rīks <https://sankcijas.lursoft.lv/>);
   3. ja tiek atklāti juridiski ierobežojumi PIP rezultātu komercializācijai.

# IV BioPhoT PIP pieteikuma noformēšana, iesniegšana un izvērtēšanas kārtība

1. PIP vadītājam ir pienākums pieteikties mentora konsultācijai, lai novērtētu projekta tehnoloģiskās gatavības līmeni pirms projekta iesniegšanas. Mentora konsultācijas var izmantot arī pirmās kārtas pieteikuma un industrijas ekspertu paneļa prezentācijas sagatavošanai. Mentora konsultācijai jāpiesakās, izmantojot kontakta formu vietnē <https://biophot.lv/>. Katram PIP ir pieejamas divas individuālas tiešsaistes vai klātienes konsultācijas (katra līdz 1 stundai) ar mentoru. PIP vadītājs var izvēlēties jebkuru no vietnē <https://biophot.lv/> pieejamajiem mentoriem. PIP vadītājam ir tiesības mainīt mentoru, piesakoties citam mentoram, bet kopumā nepārsniedzot divu individuālo konsultāciju limitu.
2. Mentora primārais uzdevums PIP sagatavošanas fāzē ir, konsultējoties ar PIP vadītāju, apstiprināt PIP sākotnējo tehnoloģijas gatavības līmeni (TRL), kas nedrīkst būt zemāks par 2 un tiek fiksēts šī nolikuma 1. pielikuma veidlapā un būs saistošs projekta īstenošanas fāzē, ja PIP saņems BioPhoT finansējumu. Mentoram nav pienākuma PIP iesniedzēja vietā pildīt pieteikuma dokumentus.
3. PIP pieteikumu iesniegšanas termiņš ir divdesmit piecas (25) darba dienas no Konkursa izsludināšanas dienas.
4. PIP vadītājs iesniedz pieteikumu Nacionālajā zinātniskās darbības informācijas sistēmā (NZDIS).
5. PIP iesniedzējs PIP otrās kārtas pieteikuma nodaļā “PIP rezultāti” norāda plānotos PIP pieteikumā noteikto uzdevumu ietvaros sasniedzamos rezultātus līdz PIP īstenošanas laika noslēgumam:
   1. tehnoloģiju tiesību objekti - patentu, dizainparaugu vai preču zīmju pieteikumi, vai citi intelektuālie aktīvi, piemēram, datu bāzes, datu kopas, zinātības, tehnoloģiju apraksti, programmatūra u.tml.;
   2. iesniegts pieteikums starptautiskā vai nacionālā pētniecības un attīstības projektu konkursā;
   3. noteiktā kārtībā sekmīgi aizstāvēts maģistra vai promocijas darbs, kas atbilst PIP mērķim;
   4. izstrādnes sākotnējā TRL līmeņa paaugstināšana par 1 (vienu) vienību;
   5. jauna produkta vai jaunas tehnoloģijas prototips;
   6. jaunas ārstniecības un diagnostikas metodes (tai skaitā nekomercializējama metode),
   7. citi pētniecības specifikai un PIP pieteikumā noteiktajiem PIP uzdevumiem atbilstoši sasniedzamie PIP rezultāti, kas papildina iepriekšminētos.
6. PIP otrās kārtas pieteikumā kā obligāts jāparedz vismaz Nolikuma 31.4. punktā minētais rezultāts.
7. Pieteikuma iesniegšanas datums un laiks tiks reģistrēts NZDIS pieteikuma iesniegšanas brīdī.
8. Piecu (5) darba dienu laikā pēc PIP pieteikumu iesniegšanas termiņa beigām, Latvijas Zinātnes padome (turpmāk - Padome) atbilstoši MK noteikumu 19. punktam izvērtē PIP pieteikuma atbilstību administratīvajiem kritērijiem.
9. Projekta pieteikumu vērtē atbilstoši šādiem administratīvajiem kritērijiem:
   1. MK noteikumu 19.1, 19.2., 19.3., 19.4., 19.5., 19.6., 19.7. un 19.8. apakšpunktā noteiktajiem administratīvajiem kritērijiem;
   2. papildu administratīvajiem kritērijiem:
      1. – vai projekta pieteikumā ir paredzēts vismaz Nolikuma 31.4 punktā definētais rezultāts;
      2. PIP atbilst Latvijas Viedās specializācijas stratēģijas (turpmāk - RIS3) mērķiem un prioritātēm, kas noteiktas MK rīkojuma 6.1. un 6.2 punktos.
10. Ja projektu iesniegumu administratīvās izvērtēšanas laikā Padome konstatē trūkumus, ka PIP pieteikuma (projekta pieteikuma A, D, E (ja attiecināms) un F daļas ir pilnībā aizpildītas un iesniegtas, bet nav pievienota (pievienota neatbilstoša) nolikumā norādītā minētajām projekta iesnieguma daļām pievienojamā dokumentācija, Padome uzdod projekta iesniedzējam elektroniski iesniegt attiecīgu dokumentāciju divu darba dienu laikā no padomes pieprasījuma iesniegšanas dienas.
11. LZP divu (2) darba dienu laikā pēc PIP iesnieguma atbilstības administratīvajiem kritērijiem novērtēšanas sagatavo lēmumu par atbilstību administratīvajiem kritērijiem un nosūta to PIP iesniedzējam un PIP vadītājam uz pieteikumā norādīto e-pasta adresi lēmumu par novērtēšanas rezultātu.
12. Piecpadsmit (15) darba dienu laikā no lēmuma par atbilstību administratīvajiem kritērijiem nosūtīšanas datuma, BioPhoT platformas birojs organizē neatkarīgu BioPhoT industrijas ekspertu paneli (turpmāk – Industrijas ekspertu panelis) un informē PIP vadītāju par uzstāšanās laiku un vietu. Izvērtējot lietderību un ņemot vērā projektu iesniegumu skaitu, katra PIP pieteikuma prezentācijai nepieciešamo laiku un pieteikto RIS3 jomu (atbilstoši MK rīkojumam), var organizēt vienu vai vairākus industrijas ekspertu paneļus. PIP vadītājs vai viņa nozīmēts pārstāvis prezentē projektu, izmantojot PIP pieteikumam pievienoto prezentācijas failu. Uzstāšanās laiks ir piecas (5) minūtes, pēc katras uzstāšanās paredzēta jautājumu un atbilžu sesija līdz desmit (10) minūtēm un piecas (5) minūtes ekspertu diskusijai rakstiska konsolidētā vērtējuma sagatavošanai. Kopējais laiks vienai PIP prezentācijai nedrīkst pārsniegt divdesmit (20) minūtes.
13. BioPhoT platformas birojs apstiprina Industrijas ekspertu kvalifikācijas kritērijus, atbilstoši kuriem Vadošais partneris un Sadarbības partneri iesūta savus ierosinājumus ar potenciālajiem industrijas ekspertu kandidātiem. BioPhoT platformas birojs izvērtē ekspertu atbilstību kvalifikācijas kritērijiem, kā arī ekspertu pieejamību un ieinteresētību, un izsaka piedāvājumu par dalību Industrijas ekspertu panelī, slēdzot par to attiecīgu līgumu. Minimālais industrijas ekspertu skaits Industrijas ekspertu panelī ir 4 (četras) personas. Industrijas eksperti kopumā nodrošina šādu profilu pārstāvniecību panelī: zinātniski tehniskā ekspertīze, starptautiskā industrija, inovāciju komercializācija uzņēmējdarbībā un zinātņietilpīgas investīcijas.
14. BioPhoT platformas birojs ir atbildīgs par Industrijas ekspertu paneļa organizēšanu un nodrošina Industrijas ekspertu paneli ar pieeju PIP pieteikumu datnēm, šī nolikuma 3. pielikumam “Pētniecības un Inovāciju Projektu (PIP) pieteikumu vērtēšanas metodika” un 4. pielikumam “Pārbaudes lapa Nr.2 “Pētniecības un inovāciju projektu (PIP) iesniegumu izvērtēšanai par atbilstību kvalitatīvajiem vērtēšanas kritērijiem” vismaz trīs (3) darba dienas pirms pirmās Industrijas ekspertu paneļa tikšanās. Industrijas ekspertu paneļa tikšanās organizē klātienē.
15. BioPhoT Platformas birojs nodrošina, ka BioPhoT industrijas eksperti pirms PIP pieteikumu vērtēšanas paraksta un iesniedz apliecinājumu par interešu konflikta neesamību un konfidencialitātes ievērošanu.
16. Divu (2) darba dienu laikā pēc pēdējās PIP pirmās kārtas pieteikuma prezentācijas Industrijas ekspertu panelim, Industrijas eksperti iesniedz Platformas projektu vadības grupai katra PIP pieteikuma konsolidēto ekspertu vērtējumu punktos un rakstiskā izklāstā, saskaņā ar 4. pielikumu “Pārbaudes lapa Nr.2 Pētniecības un inovāciju projektu (PIP) pieteikumu izvērtēšanai par atbilstību kvalitatīvajiem vērtēšanas kritērijiem”. Platformas projektu vadības grupa sastāda kopējo 1. kārtas PIP vērtēšanas sarakstu (5. pielikums “Pētniecības un inovāciju projektu (PIP) pieteikumu vērtēšanas rezultātu saraksts. 1. kārta”).
17. PIP pieteikuma Industrijas ekspertu paneļa vērtējumā ir maksimāli iespējams iegūt sešpadsmit (16) punktus. Minimālais kvalifikācijas slieksnis PIP pieteikuma tālākai virzībai uz otro kārtu ir deviņi (9) punkti (ieskaitot) ar nosacījumu, ka katrā kvalitātes kritērijā ir saņemts vismaz viens (1) punkts. Platformas projektu vadības grupa sagatavo un apstiprina PIP iesniegumu sarakstu, norādot uz otro kārtu virzītos PIP iesniegumus un noraidītos PIP pieteikumus. Vadošais partneris nosūta LZP gala vērtējumu par katra PIP pieteikuma virzīšanu vai nevirzīšanu uz otro konkursa kārtu.
18. PIP pieteikumu zinātnisko ekspertīzi veic Padome atbilstoši MK noteikumu 69.212.2. apakšpunktam.
19. PIP zinātniskās vērtēšanas metodiku nosaka MK noteikumu punkti: 26., 27., 28., 29., 30. 31. un 32. un nolikuma 12. pielikums “Pētniecības un inovāciju projektu (PIP) pieteikuma 2. kārtas zinātniskās kvalitātes individuālā/konsolidētā vērtējuma metodika”.
20. Padome zinātnisko ekspertīzi nodrošina 8 (astoņu) nedēļu laikā no Platformas projektu vadības grupas lēmuma par PIP pieteikuma virzīšanu uz otro vērtēšanas kārtu atbilstoši nolikuma 9., 10. 11. un 12.pielikumam. Pēc otrās kārtas PIP pieteikumu zinātniskās ekspertīzes noslēguma Padome nosūta Platformas projektu vadības grupai sarakstu ar PIP pieteikumu novērtējumu punktos dilstošā secībā.
21. Zinātniskās vērtēšanas PIP ekspertu vērtējumam noteikti šādi kvalifikācijas sliekšņi:
    1. PIP zinātniskā kvalitāte atbilstoši MK noteikumu 27. punktam – vismaz 3 punkti;
    2. PIP rezultātu ietekme atbilstoši MK noteikumu 28. punktam – vismaz 3 punkti;
    3. PIP īstenošanas iespējas un nodrošinājums atbilstoši MK noteikumu 29. punktam – vismaz 3 punkti.
22. PIP pieteikumiem, kuri ir sasnieguši vai pārsnieguši kvalifikācijas slieksni, Platformas projektu vadības grupa aprēķina kopējo punktu skaitu, summējot Padomes zinātniskās ekspertīzes vērtējuma kopējo svērto punktu skaitu un Industrijas ekspertu vērtējuma punktu skaitu (turpmāk – kopējais vērtējums). Platformas projektu vadības grupa veido PIP pieteikumu sarakstu dilstošā punktu secībā.
23. PIP pieteikumi tiek finansēti, sākot no projekta pieteikuma, kas ieguvis lielāko punktu skaitu līdz pēdējam projekta pieteikumam, kam pietiek finansējums. Platformas projektu vadības grupa var pieņemt lēmumu par papildus finansējuma piešķiršanu no iepriekšējā uzsaukumā neizmantotajiem finanšu līdzekļiem kā arī veikt pārdali no sadalītā finansējuma, nepārsniedzot 30% no Nolikuma 20. punktā noteiktās PIP maksimālās attiecināmo izmaksu summas.
24. Platformas projektu vadības grupa ne vēlāk kā piecu (5) darba dienu laikā no Padomes zinātniskās ekspertīzes rezultātu saņemšanas datuma, pamatojoties uz Industrijas ekspertu un Padomes zinātniskās ekspertīzes rezultātā iegūto kopējo vērtējumu punktos, pieņem vienu no šādiem lēmumiem:
    1. lēmumu par PIP finansēšanu, ja pieteikums ir sasniedzis kvalitātes slieksni un ir pietiekams finansējums;
    2. lēmumu par PIP noraidīšanu, ja PIP pieteikums nav sasniedzis kvalitātes slieksni;
    3. lēmumu par PIP noraidīšanu, ja PIP pieteikums ir sasniedzis kvalitātes slieksni, bet uzsaukumā pieejamais konkursa finansējums nav pietiekams PIP finansēšanai.
25. Piecu (5) darba dienu laikā pēc Nolikuma 50. punktā noteiktā lēmuma pieņemšanas Vadošais partneris nosūta PIP iesniedzējam lēmumu, kā arī PIP pieteikuma pirmās un otrās kārtas vērtējumu punktos.
    1. Ja divi vai vairāk PIP pieteikumi kopējā vērtējumā ir ieguvuši vienādu punktu skaitu, tad prioritāri tiek finansēti PIP pieteikumi, kuri ieguvuši lielāku punktu skaitu 1.kārtas Industrijas ekspertu kritērijā "Ir identificēts tirgus un/vai pielietojums, kurā tehnoloģija/piedāvātais risinājums varētu būt pieprasīts". Ja divi vai vairāk PIP pieteikumi ir ieguvuši vienādu punktu skaitu minētajā kritērijā, tad prioritāri tiek finansēti PIP pieteikumi, kuri ieguvuši lielāku punktu skaitu 1. kārtas Industrijas ekspertu kritērijā "PIP iesaistītā personāla kvalifikācija un kompetence ir pietiekama, lai projektu sekmīgi īstenotu".
26. Atbilstoši MK noteikumu 69.22 punktam, PIP iesniedzējs var iesniegt BioPhoT platformas birojam pretenziju par noraidīšanas pamatojumu, nosūtot to uz [biophot@osi.lv](mailto:biophot@osi.lv). Ja strīdu neizdodas atrisināt sarunu ceļā, PIP iesniedzējs mēneša laikā no pretenzijas noraidījuma saņemšanas dienas var iesniegt rakstisku pretenziju Padomei.

# V PIP līguma noslēgšana un finansēšana

1. Ja PIP iesniedzējs, kas nav Sadarbības partneris, ir saņēmis šī Nolikuma 51 punktā noteikto lēmumu par PIP finansēšanu, Vadošais partneris slēdz ar PIP iesniedzēju Pievienošanās dokumentu par PIP iesniedzēja pievienošanos 2025. gada 7. janvārī parakstītajam Sadarbības līgumam par ilgtermiņa valsts pētījumu programmas “Inovāciju fonds – ilgtermiņa pētījumu programma” platformas PIP īstenošanu (turpmāk - Sadarbības līgums). Saskaņā ar Sadarbības līguma nosacījumiem, ar Pievienošanās dokumenta spēkā stāšanās brīdi PIP iesniedzējs kļūst par Sadarbības partneri.
2. Atbilstoši Sadarbības līguma 3.6. punktam, PIP iesniedzējs ar Vadošo partneri slēdz atsevišķu vienošanos pie Sadarbības līguma, kurā detalizēti aprakstīti finansējuma saņemšanas nosacījumi un mērķi.
3. Pēc vienošanās parakstīšanas līdz PIP īstenošanas uzsākšanai BioPhoT platformas birojs nozīmē un vienojas ar PIP vadītāju par Mentora piesaisti, ņemot vērā pieejamo platformas Mentoru kvalifikāciju un tā brīža noslodzi. Mentora piesaiste ir obligāta prasība katram finansētajam PIP.
4. PIP īstenošana jāuzsāk divdesmit (20) darba dienu laikā no Platformas projektu vadības grupas lēmuma pieņemšanas par PIP finansēšanu.
5. Desmit (10) darba dienu laikā no PIP īstenošanas uzsākšanas datuma PIP vadītājs kopā ar nozīmēto Mentoru aizpilda sākotnējo inovāciju gatavības līmeņa novērtējumu, izmantojot KTH inovāciju gatavības līmeņa metodiku[[1]](#endnote-2), un iesniedz BioPhoT platformas birojam ([biophot@osi.lv](mailto:biophot@osi.lv)).
6. PIP izmaksas ir attiecināmas, sākot no dienas, kurā Platformas projektu vadības grupa ir pieņēmusi lēmumu par finansējuma piešķiršanu PIP īstenošanai.
7. Ja PIP īstenotājam ir nepieciešams pagarināt PIP īstenošanas termiņu, to var pagarināt līdz 3 (trim) mēnešiem bez papildu finansējuma piešķiršanas, bet ne ilgāk kā līdz 2026. gada 30. novembrim, par ko PIP iesniedzējs vismaz 1 (vienu) kalendāro mēnesi pirms PIP termiņa beigām iesniedz Platformas projektu vadības grupai argumentēti pamatotu iesniegumu par pagarinājuma nepieciešamību.

# VI Atbalstāmās darbības un izmaksas

1. Konkursa ievaros nav atbalstāmas darbības, kas tiek finansētas vai kuras ir plānots finansēt no citiem finanšu avotiem.
2. PIP iesniedzējs īsteno ar saimniecisko darbību nesaistītu projektu, ievērojot MK noteikumu 2.2. un 11. punktu.
3. PIP iesniedzējs PIP otrās kārtas pieteikuma nodaļā “PIP budžets” iekļauj informāciju par PIP attiecināmo izmaksu pozīcijām. PIP iesniedzējam ir tiesības attiecināt izmaksas atbilstoši MK noteikumu 69.11. punktam.
4. PIP īstenošanas ietvaros PIP sadarbības partneris var pretendēt uz netiešajām attiecināmajām izmaksām proporcionāli PIP sadarbības partnerim piešķirtajai tiešo attiecināmo izmaksu daļai, ievērojot MK noteikumu 69.11.2. apakšpunktu.

# VII PIP vidusposma un PIP noslēguma saturiskā pārskata iesniegšana un izvērtēšana

1. Saturiskās un finanšu atskaites iesniedz saskaņā ar Platformas vadības grupas apstiprināto Ilgtermiņa valsts pētījumu programmas “Biomedicīnas un fotonikas pētniecības platforma BioPhoT” vadības aprakstu. Vidusposma atskaites iesniedz par tiem PIP, kuru īstenošanas ilgums pārsniedz 6 (sešus) mēnešus.
2. PIP vadītājs atbilstoši nolikuma 13. pielikuma veidlapai “Projekta vidusposma/noslēguma zinātniskā pārskata veidlapa” (ne vairāk kā 3 lapas) iesniedz BioPhoT platformas birojam ([biophot@osi.lv](mailto:biophot@osi.lv)) vidusposma atskaiti angļu valodā desmit (10) darba dienu laikā no kalendārā vidusposma datuma, norādot sasniegto progresu PIP plānotajās aktivitātēs.
3. Mentori, izmantojot KTH inovāciju gatavības līmeņa metodiku, pievieno Nolikuma 69. punktā minētajai vidusposma atskaitei inovāciju gatavības līmeņa novērtējumu. BioPhoT platformas birojs nosūta vidusposma pārskatu un inovāciju gatavības līmeņa novērtējumu Platformas projektu vadības grupai.
4. Platformas projektu vadības grupa balstoties uz saņemto vidusposam atskaiti un Nolikuma 66. punktā noteikto inovāciju gatavības līmeņa novērtējumu atbilstoši MK noteikumu 69.211.3. punktam veic platformas projektu īstenošanas starpperiodu vērtēšanu, ņemot vērā uz attiecīgo brīdi katrā platformas projektā sasniegto progresu, katra platformas projekta zinātnisko kvalitāti, ietekmi, turpmākās izpildes paredzamo progresu un iespējamos turpmākās īstenošanas riskus atbilstoši 14. pielikumā pievienotajai veidlapai.
5. Atbilstoši MK noteikumu 69.211.4. punktam Platformas projektu vadības grupa var pieņemt lēmumu par PIP pārtraukšanu. Ja Platformas projektu vadības grupa ir pieņēmusi lēmumu PIP neturpināt, Vadošais partneris 5 (piecu) darba dienu laikā pēc lēmuma pieņemšanas par to informē PIP īstenotāju un PIP tiek pārtraukts ar nākamo mēnesi pēc lēmuma nosūtīšanas.
6. Noslēguma pārskatu angļu valodā PIP vadītājs atbilstoši nolikuma 13. pielikuma veidlapai “Projekta vidusposma/noslēguma zinātniskā pārskata veidlapa” (ne vairāk kā 5 lapas) iesniedz BioPhoT platformas birojam ([biophot@osi.lv](mailto:biophot@osi.lv)) divdesmit (20) darba dienu laikā pēc PIP noslēguma datuma, norādot sasniegtos rezultātus PIP plānotajās aktivitātēs.
7. Mentori, izmantojot KTH inovāciju gatavības līmeņa metodiku, pievieno Nolikuma 69. punktā minētajam noslēguma pārskatam inovāciju gatavības līmeņa novērtējumu.
8. BioPhoT platformas birojs nosūta noslēguma pārskatu un inovāciju gatavības līmeņa novērtējumu Platformas projektu vadības grupai, Balstoties uz noslēguma pārskatu un Nolikuma 70. punktā noteikto inovāciju gatavības līmeņa novērtējumu, Platformas projektu vadības grupa divdesmit (20) darba dienu laikā veic PIP noslēguma izvērtējumu, aizpildot 14. pielikumā pievienoto veidlapu.
9. Ja, ņemot vērā nolikuma 19. punktā noteikto, PIP īstenošanas laiks ir pagarināts, PIP īstenotājs PIP noslēguma saturisko pārskatu iesniedz 1 (viena) mēneša laikā pēc PIP pagarinājuma termiņa beigām, bet ne vēlāk kā līdz 2026. gada 30. novembrim.
10. Lai nodrošinātu pētniecības datu pārvaldību, projekta īstenotājs ne vēlāk ka trīs mēnešu laikā no projekta īstenošanas uzsākšanas datuma izveido projektā īstenoto pētījumu pētniecības datu pārvaldības plānu (turpmāk – datu pārvaldības plāns) atbilstoši BioPhoT partneru datu pārvaldības politikām.
11. Ne vēlāk kā trīs mēnešu laikā no projekta īstenošanas uzsākšanas projekta īstenotājs aizpilda NZDIS laukus, kurā norāda, kādā informācijas platformā ir izveidots un tiek uzturēts datu pārvaldības plāns, datu pārvaldības plāna pieejas adresi, norādot arī informāciju, vai ir plānota pieeja projekta īstenošanas laikā izveidotajiem datiem, kā arī, ja ir plānota atvērtā pieeja datiem, norādīt termiņu, kad šāda pieeja tiek nodrošināta/uzsākta.
12. Projekta īstenotājs var aktualizēt datu pārvaldības plānu un veidot tajā paredzētās datu kopas projekta īstenošanas laikā, kā arī viena mēneša laikā pēc projekta īstenošanas noslēguma.

# VIII Informācijas un publicitātes prasības

1. PIP īstenotājs apņemas publicēt PIP informāciju (tajā skaitā par PIP īstenošanu, zinātnisko grupu, aktivitātēm un sasniegtajiem rezultātiem) PIP īstenotāja tīmekļvietnē un apņemas nodrošināt šīs informācijas uzturēšanu un papildināšanu atbilstoši sasniegtajiem PIP rezultātiem vismaz 5 (piecus) gadus no dienas, kad ir parakstīts MK noteikumu 59.1.2. apakšpunktā noteiktais PIP izpildes pieņemšanas un nodošanas akts, kas ir PIP līguma pielikums.
2. Atbilstoši BioPhoT Komunikācijas grupas pieprasījumiem PIP īstenotājs nodrošina informācijas sniegšanu BioPhoT Komunikācijas grupai, kura īsteno komunikācijas un sabiedrības informēšanas aktivitātes par konkursa ietvaros finansētā PIP īstenošanu. Minēto informāciju BioPhoT Komunikācijas grupa apkopo un nodrošina tās pieejamību sabiedrībai.
3. PIP atpazīstamības veicināšanai PIP īstenotājs par pamatu izmanto valsts pētījumu programmām izveidoto vienoto grafisko identitāti[[2]](#footnote-2), kā arī papildus var izveidot PIP vizuālās identitātes zīmi, kas raksturo projektu un ietver tā nosaukuma abreviatūru, kura vienlaikus ir saskanīga ar valsts pētījumu programmu vienoto grafisko identitāti. Ja tiek izmantota izveidotā PIP vizuālās identitātes zīme, tā tiek lietota tikai kopā ar valsts pētījumu programmu vienoto grafisko identitāti (jeb programmas logo).
4. PIP īstenotājs, veicot sabiedrības informēšanas pasākumus un publiskojot PIP rezultātus, piedaloties konferencēs vai citādi prezentējot PIP rezultātus un aktivitātes, atsaucas uz programmas nosaukumu, finansējuma avotu un attiecīgā PIP numuru un lieto Nolikuma 80. punktā minēto PIP vizuālās identitātes zīmi.

# IX. Noslēguma jautājumi

1. Jautājumus par PIP pieteikuma sagatavošanu un iesniegšanu nosūta uz elektroniskā pasta adresi: [biophot@osi.lv](mailto:biophot@osi.lv) Atbildes uz projektu iesniedzēju iesūtītajiem jautājumiem BioPhoT platformas birojs nosūta elektroniski.
2. Iesniedzot PIP pirmās un/vai otrās kārtas iesniegumu, PIP vadītājs piekrīt, ka ir informēts, ka:
   1. personas datu apstrādes mērķis – Vadošā partnera un Sadarbības partneru pienākums izpildīt normatīvo aktu prasības konkursā iesniegto PIP iesniegumu vērtēšanai, lēmuma pieņemšanai, PIP īstenošanai, kā arī piešķirtā finansējuma administrēšanai;
   2. datu apstrādes pārziņi (koppārziņi) ir:
      1. Latvijas Organiskās sintēzes institūts, Aizkraukles iela 21, Rīga, LV-1006, tālrunis: +371 67014801, e-pasts: [sinta@osi.lv](mailto:sinta@osi.lv);
      2. Latvijas Universitātes Cietvielu fizikas institūts, Ķengaraga iela 8, Rīga, LV-1063, tālrunis: + 371 67187816, e-pasts: [issp@cfi.lu.lv](mailto:issp@cfi.lu.lv);
      3. Biomedicīnas pētījumu un studiju centrs, Rātsupītes iela 1 k-1, Rīga, LV-1067, tālrunis + 371 67808200, e-pasts bmc@biomed.lu.lv;
      4. Rīgas Stradiņa universitāte, Dzirciema iela 16, Rīga, LV-1007, tālrunis: + 371 67409144 , e-pasts: personu.dati@rsu.lv;
      5. Rīgas Tehniskā universitāte, Ķīpsalas iela 6A, Rīgā, LV-1048, tālrunis: + 371 67089333, e-pasts: rtu@rtu.lv;
      6. Latvijas Universitāte, Raiņa bulv. 19, Rīga, LV-1586, tālrunis: + 371 67034777, e-pasts: lu@lu.lv;
      7. Pārtikas drošības, dzīvnieku veselības un vides zinātniskais institūts "BIOR", Lejupes iela 3, Rīga, LV-1076, tālrunis: + 371 67620513, e-pasts: bior@bior.lv;
      8. Latvijas Valsts Koksnes ķīmijas institūts, Dzērbenes iela 27, Rīga, LV-1006, tālrunis: + 371 67553063, e-pasts: kki@kki.lv;
      9. Elektronikas un datorzinātņu institūts, Dzērbenes iela 14, Rīga, LV-1006, tālrunis: + 371 67554500, e-pasts: info@edi.lv.
   3. personas datu apstrādes tiesiskais pamats: Eiropas Parlamenta un padomes 2016. gada 27. aprīļa regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – datu aizsardzības regula) 6.panta 1.punkta c) apakšpunkts un Nolikumā noteiktie kritēriji, pārbaudot PIP iesniedzēja atbilstību administratīvajiem un zinātniskajiem kritērijiem;
   4. personas datu apstrādes pamatojums: Vadošais partneris un Sadarbības partneri datus apstrādā, lai nodrošinātu konkursā iesniegtā PIP iesnieguma izvērtēšanu atbilstoši MK noteikumiem un Nolikumam. PIP apstiprināšanas gadījumā, Vadošais partneris un Sadarbības partneri nodrošina turpmāku datu apstrādi PIP īstenošanas laikā, tai skaitā finansējuma administrēšanas un PIP īstenošanas progresa uzraudzības vajadzībām, auditam un revīzijai;
   5. PIP iesniegums pastāvīgi glabājas pie Vadošā partnera un Sadarbības partneriem un Vadošais partneris un Sadarbības partneris veic datu apstrādi visu PIP īstenošanas laiku un 10 gadus pēc PIP īstenošanas beigām;
   6. iespējamie personas datu saņēmēji ir Vadošā partnera un Sadarbības partneru darbinieki, Industrijas eksperti, Padomes piesaistītie zinātniskie eksperti kā arī Platformas projektu vadības grupas locekļi, kuri nodrošina konkursa īstenošanu, izvērtēšanu un atskaišu pārbaudi. PIP iesniegums ir pieejams arī Valsts kontroles pārbaužu un revīzijas nolūkā;
   7. personai ir tiesības prasīt datu labošanu vai dzēšanu;
   8. personai ir tiesības iesniegt sūdzību Datu valsts inspekcijai.

# Nolikuma pielikumi:

1. pielikums - “The 1st stage BioPhot Open Call Application form” – MS Office Word datne;

2. pielikums - “Pārbaudes lapa Nr.1 Pētniecības un inovāciju projektu (PIP) pieteikumu izvērtēšanai par atbilstību administratīvās vērtēšanas kritērijiem” - MS Office Word datne (uz šo konkursu neattiecas);

3. pielikums - “Pētniecības un Inovāciju Projektu (PIP) pieteikumu vērtēšanas metodika 1.kārta: Industriju ekspertu panelis” - MS Office Word datne;

4. pielikums - “Pārbaudes lapa Nr.2 Pētniecības un inovāciju projektu (PIP) pieteikumu izvērtēšanai par atbilstību kvalitatīvajiem vērtēšanas kritērijiem”- MS Office Word datne;

5. pielikums - “Pētniecības un inovāciju projektu (PIP) pieteikumu vērtēšanas rezultātu saraksts 1.kārta” - MS Office Word datne;

6. pielikums – „Platformas projekta 2. kārtas pieteikuma noformēšanas un iesniegšanas metodika” - MS Office Word datne;

7. pielikums – Projekta (PIP) pieteikums - MS Office Word datne;

8. pielikums – Project application - MS Office Word datne;

9. pielikums – Pētniecības un inovāciju projektu (PIP) pieteikumu administratīvās atbilstības kritēriju vērtēšanas veidlapa - MS Office Word datne;

10. pielikums - Pētniecības un inovāciju projektu (PIP) pieteikumu administratīvās atbilstības kritēriju vērtēšanas metodika - MS Office Word datne;

11. pielikums – Pētniecības un inovāciju projektu (PIP) pieteikuma 2.kārtas zinātniskās kvalitātes individuālā/konsolidētā vērtējuma veidlapa – MS Office Word datne;

12. pielikums - Pētniecības un inovāciju projektu (PIP) pieteikuma 2.kārtas zinātniskās kvalitātes individuālā/konsolidētā vērtējuma metodika – MS Office Word datne;

13. pielikums - Projekta vidusposma/noslēguma zinātniskā pārskata veidlapa - MS Office Word datne;

14. pielikums - Projekta vidusposma/noslēguma zinātniskā pārskata vērtējuma veidlapa - MS Office Word datne.

15. pielikums - PIP\_1\_kartas\_ekspertu\_panela\_prezentacijas\_veidne EN – MS Office Power point datne

1. <https://kthinnovationreadinesslevel.com/> [↑](#endnote-ref-2)
2. <https://www.lzp.gov.lv/lv/media/105/download?attachment>

   (pārējie materiāli šeit lapas ievaddaļā –<https://www.lzp.gov.lv/lv/valsts-petijumu-programma-vpp> ) [↑](#footnote-ref-2)